MultiMedia Lab 5.1. professional - kompendium for IKT1-studenter. 

v/ Terje Høiland, Høgskolen i Vestfold oppdatert 29.9.04

Forhandler av Multimedia Lab  i Norge: 
MicroDaisy A/S, Hønengaten 70A, Postboks 1235 – Flattum, 3503 HØNEFOSS
Telefon: 32 17 14 00, Fax: 32 17 14 01, http://www.daisy.no 

Husk at programmets manual er lik programmets hjelpefil.

Del 1 – GRUNNLEGGENDE SAKER

1.1 - Innledning: Programmets mapper
Via Utforskeren kan du se programmets mappestruktur, se figuren. Følgende mapper finnes:

· Banker: Undermappene Media, Exempel og Stdbank inneholder filer som følger programmet. I mappa Userbank legger du inn egne bilder, lydfiler etc. 

· Eksempel: Filene i denne mappa har ”etternavnet” .lab. Dette er kjørbare filer (applikasjoner) som er laget i MultiMedia lab. Undermappene her (med navnet  *.res) er mapper som inneholder bildefiler, lyder etc. som tilhører applikasjonene. Derfor har enhver lab-fil en tilhørende res-mappe. Denne res-mappa kan gjerne være tom, men den opprettes automatisk når en applikasjon lagres. 

· Handlinger: Systemmappe.

· Lobs: Systemmappe

· Maler: Herfra hentes malene du kan bruke i programmet. Malfilene er av type *.tpl, og enhver malfil har en tilhørende res-mappe, på samme måte som for eksempelfilene nevnt ovenfor.

· Prosjekt: Nå du lagrer dine egne applikasjonen bør du lagre disse i mappa \Prosjekt. Da blir det automatisk laget ei res-mappe (ressursmappe) med samme navn som applikasjonen (som for filene i eksempelmappa). Altså: Hvis du lagrer en applikasjon under navnet europakart.lab i mappa \Prosjekt, blir det automatisk laget ei mappe \Prosjekt\europakart.res der bilder, lydfiler etc. havner. Dette er viktig å vite om når man for eksempel skal kopiere eller flytte applikasjoner, eller sende en applikasjon til noen over nettet. 
NB! Res-mappa er i utgangspunktet usynlig. Du kan gjøre den synlig via Utforskeren på følgende måte: Start Utforskeren ( Marker mappa …/prosjekt/. ( Velg Vis Mappealternativer fra menyen ( Fra dialogboksen som dukker opp velger du Vis- Vis alle filer. Da blir res-mappa synlig. 

· Websider: Her kan du lagre websider.

1.2 – Programmets oppbygging og muligheter
Når du starter Multimedia Lab får du først opp ei side der du kan velge blant maler, oppgaver og eksempler. Du bør bruke tid på å se gjennom disse eksemplene, slik at du får en oversikt over programmets muligheter. 

Noen eksempler er lagt ut som webpresentasjoner, se http://www-lu.hive.no/ikt/mmlab/mmlab15stp.html 

1.3 – Åpne og kjøre en applikasjon 
(eksemplet medfølger programmet)
Sidebegrepet er sentralt i mmlab. Du kan tenke deg at en applikasjon er bygget opp av sider, der du beveger deg mellom sidene og leser, ser bilder og animasjoner, deltar interaktivt osv.  

· Hvis programmet er installert normalt, vil det ligge i mappa Programfiler. Start programmet, og åpne applikasjonen Seasons.lab under Eksempler. Du ser at denne applikasjonen består av ei Global side (tas opp senere), ei Menyside og fire årstid-sider. 

· Klikk en gang på hver av sidene under trestrukturen for å se innholdet på de ulike sidene. Innholdet vises i Redigeringsvinduet.

· Klikk på Kjør-ikonet for å kjøre hele applikasjonen. 

· Stopp kjøringen (Esc eller Lukk). Du kommer da tilbake til redigeringsvinduet der du eventuelt kan jobbe videre på selve applikasjonen.


Oppgave: Du har nå kjørt en applikasjon som er laget i MultiMedia Lab. Kan du finne et godt synonym, eller en kort forklaring på hva som menes med ordet ”Applikasjon”? Ordet ”Program” kan ikke brukes i denne sammenheng. Hvorfor ikke?

1.4. – Applikasjonen har sider, og det finnes objekter på sidene 
(eksemplet medfølger programmet)

Du skal fortsatt ha applikasjonen seasons.lab på skjermen, se oppgaven ovenfor. Hvis du klikker på +tegnet foran Høstside, ser du en oversikt objektene som ligger på denne sida. Her ligger altså to tekster, ett bilde og ei lydfil, se figuren.
· Klikk på Tekst2. I redigeringsfeltet blir da dette objektet markert, se figuren. Klikk på blyanten øverst til høyre for å redigere teksten i objektet. 

· Objektet Tekst2 skal fortsatt være markert. Klikk på Egenskaper i knappemenyen, og eksperimenter med de endringene du kan gjøre. Se spesielt på valgene under flippen Tegneeffekt. 

· Marker objektet Bilde2 og velg Egenskaper fra knappemenyen (eller høyreklikk og velg Egenskaper). Eksperimenter. Sjekk spesielt mulighetene under flippen Gjennomskinnelighet.

[image: image4.png]Simr W E




Del 2 – LAGE NYE APPLIKASJONER

2.1 - Innstillinger og egenskaper
Velg Fil – Ny fra menyen for å starte på en ny applikasjon. Du kan foreta innstillinger for hele applikasjonen ved å markere Applikasjon i Oversikten, og klikke på Egenskaper i Verktøyfeltet. Du kan her mellom annet bestemme størrelsen på applikasjonen (her: 640x480 piksler). Viktig: Denne størrelsen bør du bestemme FØR du starter arbeidet med selve applikasjonen. Endrer du størrelsen senere, kan du risikere at du må flytte alle objektene på sidene.


Dialogboksen Egenskaper kan være åpen når du jobber med applikasjonen, slik at det er enkelt å gjøre innstillinger. Innholdet i vinduet for Egenskaper skifter, avhengig av hvilket objekt som er markert.

2.2. – Sider
Sidebegrepet er sentralt i mmlab. Du kan tenke deg at en applikasjon er bygget opp av sider, der du beveger deg mellom sidene og leser, ser bilder og animasjoner, deltar interaktivt osv. Når du starter programmet med en ny, tom applikasjon, lages automatisk to tomme sider, kalt Side1 og Side2. Du kan høyreklikke på sidenavnene for å bytte navn.. Global side lages automatisk, og omtales senere.

· Velg Fil | Ny for å starte på en ny applikasjon

· Gi de to sidene nye navn: Side1 omdøpes til Startside, og Side2 til Tekstside. Erfaring viser at sidenavn bør være kun ett ord (bug?) Altså Startside, ikke Start  side.
· Velg Sett inn | Ny side og gi den nye sida navnet Bildeside. Du skal nå ha tre sider til disposisjon, se figuren.


Det er lurt å gi sidene fornuftige navn slik som her,- så slipper du senere å lure på hva for eksempel Side12 inneholder. Global side er et vanlig begrep, så dette navnet bør ikke endres.

Husk å lagre tidlig og ofte (Fil-Lagre eller Lagre som). Gi applikasjonen et fornuftig navn, og husk at siden dette til slutt skal ut på Internett, må filnavnet oppfylle visse krav: ikke æøå, ikke mellomrom. 

2.3 – Knapp: lage en knapp og eventuelt lagre den i Objektbanken
Det er klikk på knappene som bringer deg til de ulike stedene (sidene) i applikasjonen. Husk at hvis et klikk bringer deg inn på ei side, må du også ha en knapp som bringer deg tilbake eller videre, slik at du unngår ”dead-ends”.

· Stå på Startside, og velg Knapp fra verktøykassa til høyre

· Dra ut knappen i redigeringsfeltet, se fig.

· Klikk på blyanten for å redigere knappen m.h.t. ny tekst

· Høyreklikk på knappen og velg Egenskaper for å redigere knappen m.h.t. utseende. Du kan også klikke på knappen og velge Egenskaper fra knapperekka øverst. Du skal nå lage en pen knapp (eksperimenter), fordi du etterpå skal lagre denne knappen til senere bruk. 

· Les mer om knapper under Knapp i hjelpefila.

Tips: Hvis du vil, kan du lagre knappen i Objektbanken. Dette gjør du ved å først gjøre knappen aktiv (klikk på den), for så å velge ikonet Lagre i Objektbanken. Objekter som ligger i Objektbanken kan du bruke senere, og de hentes inn på ei side via ikonet Objektbanken.

Tips: I en applikasjon bør knapper med samme funksjon være like, og de bør ligge på samme sted på de ulike sidene. Knapper som plasseres på Global side vises på alle sider i applikasjonen. 

2.4. – Hopp mellom de ulike sidene i applikasjonen
Du har nå en knapp på Startside. Denne knappen må få en tekst som viser at et klikk på den bringer deg til Tekstside.

På Startside:

· Gjør knappen aktiv, og klikk på blyanten. Skriv inn ”Til tekstside” eller noe lignende.

· Velg Tekstverktøyet fra verktøykassa til høyre, dra ut en tekstboks i redigeringsfeltet og skriv inn en kort tekst, for eksempel: ”Du er nå på Startside”.

· Marker knappen på Startside. Ta en kopi av den for å kunne lime den inn på en annen side.

· Klikk på Tekstside for å gjøre den aktiv.

På Tekstside:

· Lim inn den kopierte knappen. Klikk på blyanten, og skriv inn en knappetekst som viser at et klikk på knappen bringer deg til Bildeside. Velg Tekstverktøyet fra verktøykassa til høyre, og skriv inn en kort tekst, for eksempel: ”Du er nå på Tekstside”. Eksperimenter litt med formatering (utformingen) av teksten.

· Klikk på Bildeside for å gjøre den aktiv.

På Bildeside

· Lim også inn knappen her. Klikk på blyanten, og skriv inn en knappetekst som viser at et klikk på knappen bringer deg tilbake til Startside. Velg Bildeverktøyet fra verktøykassa til høyre, og hent inn et bilde. Du har vel ei mappe med egne bilder?? Gå tilbake til Startside. Gjør knappen aktiv ved å klikke på den.

· Markèr knappen. Klikk på lynet nede til venstre og velg Sidehopp ved klikk. Velg at det skal hoppes til Tekstside. 

· Gå til Tekstside. Klikk på lynet og velg sidehopp til Bildeside.

· Gå til Bildeside. Klikk på lynet og velg sidehopp til Startside.

· Lagre applikasjonen (lurt å gjøre før prøvekjøring).

· Prøvekjør applikasjonen.

Oppgave: På alle tre sidene skal du nå utvide knappesystemet (menysystemet), slik at du fra alle de tre sidene kan kunne velge hvilken av de to andre sidene du skal hoppe til. Lagre applikasjonen. Prøvekjør. 

Oppgave: Åpne eksemplet Seasons.lab. Legg merke til at Tilbake-knappen er plassert samme sted på alle sidene, men at du ikke kan flytte eller redigere knappen på de fire årstidssidene. Gå til Global side. Her kan du redigere og flytte Tilbake-knappen. Test ut dette og prøvekjør applikasjonen. Hva kan man altså legge inn på Globale sider?

Oppgave: Åpne applikasjonen du selv laget og lagret over her. Legg ut en liten melding på Global side (velg Tekst fra verktøykassen) som sier noe om hvem som har laget applikasjonen. Sjekk at denne meldingen dukker opp på alle sidene når applikasjonen kjøres.

2.5 – Skjult knapp aktiviserer handlinger (nytt eks)
(Kjørbart eksempel på nettet, http://www-lu.hive.no/ikt/mmlab/mmlab15stp.html 
 
Du kan se et eksempel på en skjult knapp på under valget Skjult knapp. Når du klikker på Tønsberg kommune på vestfoldkartet, klikker du i virkeligheter på en skjult knapp som ligger over denne delen av kartet. Og det er som kjent klikk på knapper som setter i gang handlinger. Eksemplet tar for seg hvordan man lager en slik skjult knapp, med handlinger. 
· Velg Fil | Ny for å starte på en ny applikasjon

· Fra Objektbanken | Standard | Dyr henter du inn bildet Katt. Plasser kattebildet til venstre i skjermen.

· Velg Knapp fra Verktøykassen, og dra knappen over hodet til katten. Knappen dekker nå katten.

· Gjør knappen aktiv ved å klikke på den. Klikk på lynet og velg Vis et bilde ved klikk (evt hopp til ny side). Bla gjennom, og finn bildet Dog fra samme mappa som katten ble hentet fra (Standard.res). Når du klikker på teksten ”Bilde2” i oversikten til venstre, blir hundebildet aktivisert. Dra dette bildet til høyre for katten.

· Høyreklikk på knappen og velg Egenskaper fra hurtigmenyen som dukker opp

· Under fliken for Gjennomskinnelighet velger du 0 %. Da blir knappen usynlig.

· Testkjør applikasjonen.

Legg merke til at knapper du lager heretter ”arver” den forrige knappens egenskaper, altså usynlighet. Du må høyreklikke og velge Egenskaper på nytt for å gi nye knapper nye egenskaper. Flere andre objekter, for eksempel tekst, arver også tidligere innstillinger og må endres underveis etter ønske. 

Oppgave: Hunden har en stygg grønn bakgrunn. Kan du under Egenskaper til dette bildet gjøre denne grønnfargen gjennomsiktig?

Oppgave: Kan du endre applikasjonen slik at det spilles en lyd når man klikker på kattehodet? Hent lyden Katt fra mappa.....\banker\media.res.

Oppgave: Tenk ut noen pedagogiske oppgaver innenfor ulike fag der du benytter deg av de teknikkene du hittil har lært. Se også Min bok og Norden i mappa Eksempler.

2.6. – Mer om gjennomsiktig farge, og lydinnspilling (Ikke obligatorisk på IKT1)
Start på en ny applikasjon, og hent inn bildet \Eksempler\bildpresentation.res\Ander.jpg. 

· Velg verktøyet for Tegne fra Verktøykassen, og klikk i redigeringsfeltet oppå bildet av endene.

· Gjør så godt du kan, og tegn ei ekstra and (frihåndstegning). Bruk farger, dette skal bli en fargerik fugl!

· Når du er ferdig, ser du at anda er omgitt av en hvit ramme. Høyreklikk i anda du tegnet og velg gjennomsiktig farge under Egenskaper, slik at bildet virker noe mer naturlig. Leggmerke til at det i verktøylinja finnes et hurtigvalg for Egenskaper.

Oppgave: Under mappa \Banker\Media.res finnes mange ferdige lyder, men ingen snadrende andelyd. Klikk på lynet under anda du tegnet, velg Spill en lyd ved klikk, klikk på mikrofonen, og spill selv inn noe andesnadder. Du får opp en boks for lydinnspilling, der du selv kan eksperimentere med valgene (fra venstre): Ta opp, Stopp, Spill av, Spol til start, Lagre og Avbryt. Innspilte lyder kan du lagre i mappa \Banker\Media.res. 


Tips: Pass på at du lager lydfilene så små som mulig. Start lydinnspillingen straks du klikker på mikrofonen, slik at du ikke starter med et lengre ”tomrom” i lydfila. Og pass på at du avslutter innspillingen så snart du har sluttet å prate. Når du vet at lydfiler skal legges ut på Internett, bør de med tanke på nedlastingstid uansett ikke vare mer enn noen få sekunder.

Tips: Datamaskinens eget lydprogram, for ikke å snakke om programmet Goldwave, har flere muligheter til redigering av lydopptak. Se under avsnittet Nødvendig materiell (øverst) for mer om dette.

2.7. – Få liv i applikasjonen (ikke obligatorisk på IKT1)
(Kjørbart eksempel på nettet: Sprite) se http://www-lu.hive.no/ikt/mmlab/mmlab15stp.html 
Du kan skape liv i applikasjonen på ulike måter: 

· Sprite 

· Bane 
· Film
· Flash 

Dette kurset sier ikke noe om hvordan du tar opp og redigerer video, og heller ikke noe om hvordan du lager flashfiler. Informasjon om Flash finner du på Macromedias websider, se http://www.macromedia.com/software/flash/trial/ Her kan du laste ned en gratis versjon av programmet Flash (30-dager prøvetid).  I mappa \Banker\Media.res finner du to flashfiler som følger programmet.


Velg Hjelp | Hjelpinnhold for å få opp programmets hjelpefil. All den tid det ikke leveres noen papirveiledning til programmet, er det viktig at du gjør deg kjent med hjelpefila. Du kan nå selv finne ut hva som menes med begrepene nevnt ovenfor.


Oppgaver:

· Sprite: Start spriteeditoren. Fra Objektbanken kan du velge inn bildene 37, 38, 39, 40 og 41 fra mappa \Banker\Stdbank.res. Følg veiledningen i hjelpefila og lag en sprite som fungerer slik du ønsker.


· Bane: Hent et bilde, for eksempel et kjøretøy fra Objektbanken. Følg hjelpeveiledningen for Bane, og gjør slik at bildet beveger seg over skjermen. Hvis bildet har en farget ramme rundt, kan du høyreklikke på bildet og sette gjennomsiktig farge fra menyvalget Egenskaper.
Tips: Hvis du skal lage en Sprite helt fra grunnen av, er det viktig at du først klargjør bildene i et bildebehandlingsprogram, for eksempel PSP. Alle bildene du lager bør ha samme størrelse (i piksler), og figuren som skal ”bevege” seg bør plasseres på samme sted i all bildene. Slik unngår du at figuren får utilsiktede forflytninger mens den utfører den planlagte bevegelsen. Hvis du henter de 5 bildene nevnt i spriteoppgaven over inn i et bildebehandlingsprogram, ser du hva som menes. 

DEL 3 - PUBLISERE APPLIKASJONEN PÅ INTERNETT 
Se hjelpefila under valget Publisere, og spesielt om hvordan du publiserer ei webside på Internett. Sider du publiserer på Internett kan du etterpå finne og kjøre fullt ut hvis du har webleseren Internet Explorer 5.0 eller nyere. Netscape og Opera mangler mulighetene til å vise websider som er laget ved hjelp av MultiMedia lab V. Undertegnede har lagt ut noen eksempler på applikasjonen som er laget ved hjelp av Mmlab V, 
se http://www-lu.hive.no/ikt/mmlab/mmlab15stp.html 
VIKTIG: Du må ikke slette kildefilene i mmlab selv om du har lagt applikasjonen ut på nettet. Skal du gjøre endringer i det du har lagt ut, må alltid endringene gjøres via mmlab (ikke Frontpage eller lignende).

Oppgave:
Hvis du har tilgang til en webserver, kan du lagre en eller flere av applikasjonen dine der. For at dette skal fungere, må du ha tilgang til via FTP, File Transfer Protokol (se hjelpefila). Får du problemer her, må du ta kontakt med systemansvarlig. Studenter på Eik har et M-område på MIX der de kan lage ei mappe, for eksempel M:\web\mmlab og lagre applikasjoner der. Bruk da valget Fil – Publisere webside – på hardisken/nettverket.
DEL 4: PLANLEGGE OG GJENNOMFØRE ET PROSJEKT I MMLAB. NOEN PRAKTISKE TIPS, OG GANGEN I ARBEIDET.

· Tegn først en skisse på papir over sidene du vil ha med i applikasjonen. Gi sidene fornuftige navn, for eksempel Startside, Skogside, Fjellside osv, ikke Side1, Side2 osv.

· Tegn piler mellom sidene man skal kunne hoppe mellom. Husk å markere om man skal kunne hoppe tilbake (se fig).

· Pass på at det alltid er en utvei fra ei side, slik at man ikke ender opp i en ”dead end”.

· Elevene kan deles i grupper, der hver gruppe får ansvaret for innholdet på ei side. Disse sidene kan til slutt settes sammen til en applikasjon via menyvalget Sett inn | Sett inn applikasjon, på samme måte som man i Word velger Sett inn | Fil. Har man god tid, eller hvis arbeidet ikke er så stort, kan man selvsagt la hver gruppe lage hver sin fullstendige applikasjon.

· Skriv inn på sidene hva som skal vises og hva som skal skje der, og i hvilken rekkefølge. Skal bakgrunnsmusikken starte straks man kommer inn på sida, eller skal man klikke på en knapp for å starte musikken? Hvilke menyvalg skal finnes på sida? Skriv med blyant, underveis i tenkeprosessen gjøres mange forandringer.

· Kan man bruke Global side? På Global side legges alt som skal vises på alle sidene i applikasjonen (for eksempel noen felles menyknapper, bakgrunnsbilde m.m.). Under Egenskaper | Alle kan du slå av bruk av Global side for utvalgte sider.

· Bruk like menyknapper på alle sider. Har du designet en fin knapp kan du kopiere den, og/eller du kan lagre den i Objektbanken til senere bruk.

· Tenk gjennom fargebruken din. En vanlig nybegynnerfeil er mange og sterke farger på sidene. Tenk lesbarhet! Det er ikke lett å lese teksten på en knapp der det er brukt svart skrift på rød bakgrunn. Eller lys gul tekst på hvit bakgrunn.

· Plasser menyknapper på samme sted på alle sider. Man blir lett forvirret hvis man på sidene stadig må lete etter knappen som for eksempel hopper tilbake til startsida.

· Bilder bør være av GIF eller JPG-format. Beskjæring gjøres på forhånd i et bildebehandlingsverktøy.

· Bildene bør være så små som mulig (i Kb). Hvis du, etter at du har tatt bildet inn i Mmlab, må skalere det mye nedover, er bildet for stort. Da bør du fikse størrelsen i for eksempel PSP (Image | Resize). Om omvendt: Små bilder blir fort kornete hvis de skaleres opp.

· Lydfiler: Skal applikasjonen kjøres over Internett bør man ikke ta med lydfiler større enn 50-100 Kb, og ikke mer enn 1-2 slike filer pr. side. Så her er det snakk om få sekunders spilletid. Ellers kan man boltre seg fritt med lyd.

· Husk at når du lagrer en applikasjon, lagres denne normalt i undermappa \prosjekt. Fila får etternavnet lab. Det lages samtidig ei undermappe med samme navn som applikasjonen, men med etternavnet res. I denne mappa legges automatisk alle bilder, lydfiler etc. som du har satt inn i applikasjonen. Altså: Hvis du lagrer en applikasjon under navnet Norden, blir fila lagret som Norden.lab. parallelt lages ei mappe, Norden.res, der alle ressursfilene til applikasjonen automatisk plasseres.

